Vrou in hof oor verkragtingŉ Vrou wat daarvan beskuldig word dat sy ŉ man verkrag het, het Donderdag in die Bolobedu-landdroshof in Limpopo verskyn. Kol. Moatshe Ngoepe, woordvoerder van die polisie, het gesê die 46-jarige vrou is op borgtog van R1 000 vrygelaat en die saak is tot 9 Februarie uitgestel. “Die voorlopige ondersoek dui daarop dat sy vir die slagoffer ŉ konkoksie gegee het om te drink voor sy hom glo verkrag het,” het Ngoepe gesê. Die vrou het die 22-jarige man glo Dinsdag gevra om vir haar ŉ paar takies rondom die huis te verrig. “Sy het hom in die huis ingelok, die deur gesluit, sy klere uitgetrek en hom glo die hele aand lank verkrag.” Volgens Ngoepe was die man se geslagsdeel die volgende dag erg geswel en is hy na ŉ hospitaal geneem vir behandeling. “Hy is uit die hospitaal ontslaan en sterk by die huis aan. Hy was ernstig beseer,” het Ngoepe gesê.